'Vives Emplea Saludable' arranca la seua segona edició a Alboraia amb l'objectiu d'inserir en el mercat laboral a persones vulnerables
20 de setembre de 2023

17 persones d'entre 18 i 65 anys en situació de desocupació i en risc d'exclusió social ja estan participant en el programa 'Vives Emplea Saludable' a l'Ajuntament d'Alboraia. Es tracta d'un projecte d'inserció sociolaboral amb perspectiva saludable que naix de la col·laboració entre la regidoria de Serveis Socials de Susana Cazorla i Acción contra el Hambre, amb el cofinançament del Fons Social Europeu, La Caixa i la Generalitat Valenciana.

L'alcalde d'Alboraia, Miguel Chavarría, i Cazorla han donat la benvinguda a les persones assistents del programa i els han transmés tot el suport del Consistori durant la duració del programa i més enllà. En aquest sentit, Chavarría els ha comunicat que l'Ajuntament "està ací, per a vosaltres, en tot moment: us acompanyarem durant aquesta iniciativa i estarem ací més enllà per a ajudar-vos en tot el possible".

'Vives Emplea Saludable' no sols destaca per l'èxit de la seua primera edició, que va finalitzar amb 10 persones treballant en empreses i 5 persones iniciant nous estudis. El seu enfocament saludable fa del programa un projecte únic: el 82% de les persones van millorar els seus hàbits de vida saludable per a trobar una ocupació i van considerar que la seua alimentació era bona després de finalitzar. El 73% ho va fer practicant esport 3 vegades a la setmana, enfront del 32% de l'inici. Tot això destinat a resultar en una millor motivació, seguretat i confiança, en una actitud positiva en la cerca d'ocupació.

Les inscripcions són gratuïtes i encara estan obertes, ja que s'han incorporat 17 persones a les 20 places disponibles. Per a poder apuntar-se, cal utilitzar una de les tres següents vies: un e-mail a smartinez@accioncontraelhambre.org, un whatsapp al telèfon 696 614 672 o amb el formulari en línia de vivesempleasaludable.com